POZIV NA DOSTAVU PONUDE – 1/26
________________________________________________________________________________________________________________________
PRILOG 5 – PRIJEDLOG UGOVORA O NABAVI

ŽUPA SV. PETRA I PAVLA APOSTOLA, OSIJEK, Pavla Pejačevića 1, 31000 Osijek, OIB: ______________ , koju zastupa župnik Matej Glavica (u daljnjem tekstu: NARUČITELJ)
i
____________________________________________________OIB____________koje
zastupa direktor _________________________________________ ( u daljnjem tekstu: IZVOĐAČ)

zaključili su 

UGOVOR 
O IZVOĐENJU RADOVA ODRŽAVANJA KROVNE KONSTRUKCIJE
NA KONKATEDRALI SV. PETRA I PAVLA APOSTOLA

I. UVOD
Članak 1. 
Ugovorne strane suglasno utvrđuju da je NARUČITELJ proveo postupak nabave, pod evidencijskim brojem nabave 1/26, za predmet nabave Izvođenje radova održavanja krovne konstrukcije na konkatedrali sv. Petra i Pavla apostola, te da je u istome postupku temeljem Odluke o odabiru Broj: ________________od dana _________ 2026.g. kao najpovoljniju odabrao Ponudu IZVOĐAČA br. ______ od dana _________ 2026.g. 

II. PREDMET UGOVORA
Članak 2.
Predmet ovoga Ugovora je izvođenje radova održavanja krovne konstrukcije na konkatedrali sv. Petra i Pavla apostola na k.č.br. 1819 k.o. Osijek, Trg Ivana Pavla II, 31000 Osijek.
	
	IZVOĐAČ se obvezuje predmet Ugovora iz stavka 1. ovoga članka izvesti u svemu sukladno priloženoj Tehničkoj dokumentaciji koju čine:
· PRILOGOM 3 – Glavni projekt ODRŽAVANJE KROVNE KONSTRUKCIJE NA KONKATEDRALI SV. PETRA I PAVLA, APOSTOLA, Z.O.P. 025/2026 iz ožujka  2026.g. izrađen od strane RESPECT-ING d.o.o., Ulica Šándora Petöfia 59, 31000        Osijek, projektant Hrvoje Milinković, mag.ing.aedif. i 
· PRILOGOM 1 – Troškovnik Glavnog projekta ODRŽAVANJE KROVNE KONSTRUKCIJE NA KONKATEDRALI SV. PETRA I PAVLA, APOSTOLA, Z.O.P. 025/2026 iz ožujka  2026.g. izrađen od strane RESPECT-ING d.o.o., Ulica Šándora Petöfia 59, 31000        Osijek, projektant Hrvoje Milinković, mag.ing.aedif.
 (dalje u tekstu: Tehnička dokumentacija).

Članak 3.
	IZVOĐAČ će sa svim pravima i obvezama izvođača radova, za preuzeto izvođenje radova koji čine predmet ugovora, izvesti sve građevinske radove, radove na ugradnji opreme i elektroničke i strojarske radove, obrtničke radove i instalaterske radove prema Tehničkoj dokumentaciji, pravilima struke i važećim zakonima, propisima i normama, te uputama proizvođača opreme do potpune funkcionalnosti građevine i primopredaje građevine NARUČITELJU na uporabu.	

	IZVOĐAČ potpisom ovoga Ugovora potvrđuje da su mu poznati svi uvjeti za izvođenje radova, projektno – tehnička dokumentacija, lokalne prilike, pristup prometnicama i uvjetima pristupa lokaciji izvođenja radova te da mu je poznata namjena i tehnička složenost radova koji su predmet ovoga Ugovora.

IZVOĐAČ se ovim putem odriče prava na moguće prigovore sa osnova nepoznavanja uvjeta i načina izvođenja radova.

IZVOĐAČ je dužan prilagoditi izvođenje radova koji su predmet ovoga Ugovora i iste izvoditi na način da osigura sigurnost osoblja župe i posjetitelja te omogući uredno obavljanje djelatnosti za cijelo vrijeme izvođenja radova i onemogući nastanak štete na objektu i/ili predmetima u sklopu objekta od atmosferilija (kiša, snijeg, vjetar i dr.)

IZVOĐAČ je dužan u ispunjavanju obveza iz svoje profesionalne djelatnosti postupati s povećanom pažnjom (pažnjom dobrog stručnjaka) prema pravilima i običajima struke. 

III. VRIJEDNOST RADOVA (CIJENA)

Članak 4.
	Vrijednost radova (cijena) koji čine predmet Ugovora iznosi: 

UKUPNO: _____________________________________eura
(slovima:________________________________________)


+ PDV 25% ____________________________________eura
(slovima:________________________________________)


                                    SVEUKUPNO: _________________________________eura
(slovima:________________________________________)

	Ugovorne strane ugovaraju nepromjenjivost jediničnih cijena navedenih i upisanih u ponudbenome Troškovniku te su ugovorene jedinične cijene fiksne i nepromjenjive tijekom cijelog vremena trajanja Ugovora do dovršenja radova koji čine predmet ovoga Ugovora osim u slučajevima iz čl. 627. i 629. Zakona o obveznim odnosima, a konačan obračun izvršiti će se na temelju stvarno izvedenih radova, primjenom ugovorenih jediničnih cijena.   

Članak 5.
	U cijenu iz čl. 4. ovoga Ugovora uračunati su svi radovi, troškovi dobave i ugradnje materijala, opreme, rada strojeva, vanjskog i unutarnjeg transporta, povećani troškovi za prekomjerno korištenje prometnica, pristojbe, porezi, plaće, režijski troškovi (pr. za električnu energiju, plin, potrošnju vode, smećarinu i sl.), troškovi tehničke zaštite, troškovi nastali eventualnim produženim ili noćnim radom, terenski dodaci, osiguranje, ispitivanje i dokazivanje kvalitete, pripremni radovi, korištenje zemljišta za organizaciju gradilišta, privremeni priključci, troškovi razvrstavanja i zbrinjavanja građevinskog otpada te troškovi predaje ovlaštenom skupljaču na daljnje zbrinjavanje i sl., kao i svi drugi mogući izdatci potrebni za dovršenje kompletnih radova do potpune funkcionalnosti građevine.

IV. NAČIN I ROK PLAĆANJA UGOVORENE CIJENE

Članak 6.
NARUČITELJ se obvezuje za izvedene radove isplatiti IZVOĐAČU cijenu temeljem privremenih mjesečnih situacija i okončane situacije koje su potpisane i ovjerene od strane nadzornog inženjera, u roku od 30 (trideset) dana od dana zaprimanja i ovjere privremenih mjesečnih situacija i okončane situacije od strane odgovorne osobe NARUČITELJA, na IBAN IZVOĐAČA broj HR ______________ otvoren kod __________________________ ili podugovaratelja broj HR ______________ otvoren kod __________________________.

Plaćanje po privremenim situacijama vršit će se najviše do iznosa od 90% (devedeset posto) ukupno ugovorenog iznosa po ovom Ugovoru, a preostalih 10% (deset posto) platit će se nakon uspješno obavljenog Tehničkog pregleda i otklanjanju eventualnih nedostataka, te obostrano potpisanom Zapisniku o primopredaji radova i dostavi jamstva za otklanjanje nedostataka u jamstvenom roku.

NARUČITELJ ima pravo prigovora na ispostavljenu privremenu ili okončanu situaciju ako utvrdi nepravilnosti te pozvati IZVOĐAČA da uočene nepravilnosti otkloni i objasni. U tom slučaju rok plaćanja počinje teći od dana kada je NARUČITELJ zaprimio pisano objašnjenje s otklonjenim uočenim nepravilnostima.

Članak 7.
Privremene mjesečne situacije IZVOĐAČ je dužan ispostaviti NARUČITELJU do petog dana u mjesecu za prethodni mjesec.

IZVOĐAČ će za izvedene radove NARUČITELJU ispostavljati mjesečne privremene situacije i okončanu situaciju na osnovi stvarno izvedenih količina, prema jediničnim cijenama iz Troškovnika, te po stručnom nadzoru građenja ovjerene građevinske knjige s odgovarajućom obračunskom dokumentacijom. 

Privremene mjesečne situacije moraju sadržavati podatke o ukupnoj vrijednosti ugovorenih radova, količini i vrijednosti radova izvedenih u proteklom mjesecu, ukupnu vrijednost do tada izvedenih radova, iznos isplaćen po prethodnim privremenim mjesečnim situacijama te iznos koji NARUČITELJ treba isplatiti IZVOĐAČU po ispostavljenoj mjesečnoj situaciji.

NARUČITELJ će odbiti isplatu privremene mjesečne situacije i neće istu privremenu situaciju ovjeriti po odgovornoj osobi ukoliko utvrdi nepravilnosti ili ukoliko su pojedini iznosi osporeni od strane stručnog nadzora građenja ili NARUČITELJA, te će pozvati IZVOĐAČA da uočene nepravilnosti otkloni.

	NARUČITELJ je dužan pregledati i ovjeriti privremene situacije, najkasnije u roku deset (10) dana, a okončanu u roku dvadeset (20) dana, od zaprimanja situacije, prethodno ovjerene od strane stručnog nadzora građenja ili iste u propisanim rokovima u potpunosti ili djelomično osporiti.  

Članak 8.
	Okončanu situaciju IZVOĐAČ će ispostaviti NARUČITELJU nakon uspješno obavljenog Tehničkog pregleda i otklanjanju eventualnih nedostataka, te obostrano potpisanom Zapisniku o primopredaji radova.

V. ROK IZVOĐENJA RADOVA
Članak 9.
IZVOĐAČ se obvezuje s izvođenjem radova započeti odmah po potpisivanju ovog Ugovora i preuzimanju Tehničke dokumentacije, a sve ugovorene radove izvesti u roku od 24 mjeseca.

IZVOĐAČ je dužan prilagoditi dinamiku i vrijeme izvođenja radova koji su predmet nabave i iste izvoditi u sklopu ugovorenog roka iz prethodnog stavka sukladno osiguranim sredstvima Naručitelja.

Pod danom uvođenja u posao smatra se dan kada je IZVOĐAČU predano gradilište i Tehnička dokumentacija, što će se potvrditi upisom u građevinski dnevnik. 

Pisanu obavijest o uvođenju u posao IZVOĐAČU dostavlja nadzorni inženjer, najkasnije 8 (osam) dana unaprijed prije uvođenja u posao, u roku od 30 dana od potpisa Ugovora.

Članak 10.
	Rok izvođenja radova iz članka 9.  stavka 1. ovoga Ugovora može se iznimno produljiti u slučaju nastupa slijedećih okolnosti:
· ako IZVOĐAČ zbog nastupa izvanrednih događaja koji su nastupili nakon sklapanja ovoga Ugovora, više sile ili propusta NARUČITELJA, a koji se prilikom sklapanja ovoga Ugovora, nisu mogli predvidjeti, spriječiti ili otkloniti, nije mogao izvoditi radove ili mu je izvođenje radova u znatnoj mjeri otežano,
· ako nastupe nepovoljne vremenske prilike koje onemogućuju izvođenje radova ili u znatnoj mjeri otežavaju njihovo izvođenje, što će se utvrditi po nadzornom inženjeru i upisati u građevinski dnevnik te potkrijepiti evidencijom meteoroloških uvjeta,
· ako je nastupilo izricanje mjere predviđene aktima nadležnih tijela,
· ako je NARUČITELJ izdao pisani nalog o trajnoj ili privremenoj obustavi radova.   

O nastupu okolnosti iz prethodnog stavka IZVOĐAČ je obvezan odmah, a najkasnije u roku od 3 dana od dana nastupa okolnosti, pisanim putem obavijestiti NARUČITELJA i nadzornog inženjera te zatražiti suglasnost za produženje roka izvođenja radova.

Uz zahtjev iz prethodnog stavka ovoga članka IZVOĐAČ je dužan priložiti svu dokumentaciju kojom dokazuje nastup, trajanje i prestanak okolnosti temeljem kojih traži produženje roka izvođenja radova kao i činjenicu da je nastup takvih okolnosti imao utjecaja na produženje roka izvođenja radova.

U slučaju da NARUČITELJ ocijeni opravdanim zahtjev IZVOĐAČA za produženjem roka izvođenja radova, rok izvođenja radova će se produžiti za onoliko dana koliko je trajala smetnja uzimajući u obzir i vrijeme potrebno za ponovnu organizaciju i nastavak radova.


VI. PRIMOPREDAJA RADOVA
Članak 11.
Odmah nakon završetka radova IZVOĐAČ je obvezan obavijestiti NARUČITELJA o izvedenim radovima i zatražiti primopredaju radova te mu dostaviti svu potrebnu dokumentaciju, certifikate i garancije za sve izvršene radove i ugrađenu opremu i ostalu dokumentaciju koja je preduvjet za izvršenje tehničkog pregleda građevine i izvedenih radova.

Pod danom završetka radova smatra se dan uspješno obavljene primopredaje građevine i izvedenih radova o čemu se sastavlja zapisnik.  

Primopredaja građevine i izvedenih radova se smatra uspješno obavljena po uspješno obavljenom tehničkom pregledu i sastavljanju Zapisnika o primopredaji u kojemu na izvedene radove nema primjedbi od strane svih sudionika tehničkog pregleda. 

	Ukoliko se u postupku primopredaje utvrde nedostatci na izvedenim radovima i ugrađenoj opremi, NARUČITELJ će odbiti preuzimanje građevine, a IZVOĐAČ je dužan te nedostatke otkloniti u primjerenome roku koji mu odredi NARUČITELJ.

	Ukoliko IZVOĐAČ u ostavljenome roku ne postupi po zahtjevu NARUČITELJA za otklanjanjem nedostataka NARUČITELJ će nedostatke otkloniti po drugome izvođaču, a na teret IZVOĐAČA, te NARUČITELJ u tome slučaju zadržava pravo naknade štete koju je pretrpio radi neurednog izvršenja ovoga Ugovora.    

VII. ZAJEDNICA GOSPODARSKIH SUBJEKATA
Članak 12.
Sukladno podnesenoj ponudi IZVOĐAČA iz članka 1. ovoga Ugovora, a temeljem točke 6.1. Poziva na dostavu ponude IZVOĐAČ i NARUČITELJ utvrđuju članove zajednice gospodarskih subjekata i dio ugovora o javnoj nabavi koji će pojedini član zajednice gospodarskih subjekata izvršiti kako slijedi:
1.  …………………….
2. ……………………..

Odgovornost gospodarskih subjekata iz zajednice gospodarskih subjekata u dijelu izvršenja ugovora o javnoj nabavi je solidarna.

NARUČITELJ neposredno plaća svakom članu zajednice gospodarskih subjekata za onaj dio ugovora o javnoj nabavi koji je on izvršio na temelju ispostavljenih situacija u roku od 30 (trideset) dana od ovjere privremene mjesečne i okončane situacije IZVOĐAČA od strane stručnog nadzora građenja i odgovorne osobe NARUČITELJA, na IBAN člana zajednice gospodarskih subjekata.

VIII. SUDJELOVANJE PODUGOVARATELJA
Članak 13.
	Sukladno podnesenoj ponudi IZVOĐAČA iz članka 1. ovoga Ugovora, a temeljem točke 6.2. Poziva na dostavu ponude IZVOĐAČ dio ugovora o radovima daje u podugovor podugovarateljima koje je naveo u svojoj ponudi iz članka 1. ovoga Ugovora kako slijedi:
1. naziv ili tvrtka, sjedište, OIB ili nacionalni identifikacijski broj, broj računa, zakonski zastupnici podugovaratelja, te podaci o dijelu ugovora o javnoj nabavi koji se daju u podugovor (predmet ili količina, vrijednost i postotni udio),
2. naziv ili tvrtka, sjedište, OIB ili nacionalni identifikacijski broj, broj računa, zakonski zastupnici podugovaratelja, te podaci o dijelu ugovora o javnoj nabavi koji se daju u podugovor (predmet ili količina, vrijednost i postotni udio). 
NARUČITELJ će za izvedene radove koje je temeljem podugovora izveo podugovaratelj neposredno platiti podugovaratelju na temelju ispostavljenih situacija u roku od 30 (trideset) dana od ovjere privremene mjesečne situacije IZVOĐAČA od strane stručnog nadzora građenja i odgovorne osobe NARUČITELJA, na IBAN podugovaratelja.

IZVOĐAČ mora svojim situacijama obvezno priložiti situacije svojih podugovaratelja koje je prethodno ovjerio.

Sudjelovanje podugovaratelja ne utječe na odgovornost IZVOĐAČA za izvršenje Ugovora.

	Ukoliko se u tijeku izvršenja ovoga Ugovora utvrdi da IZVOĐAČ koristi podugovaratelja kojega nije naznačio u svojoj ponudi ili za kojega nije naknadno dobio odobrenje NARUČITELJA ili na drugi način postupa suprotno odredbama ovoga Ugovora, NARUČITELJ zadržava pravo jednostrano raskinuti ovaj Ugovor i naplatiti naknadu štete koju je pretrpio radi neurednog izvršenja ovoga Ugovora.  

IX. UGOVORNA KAZNA
Članak 14.
Ukoliko IZVOĐAČ ne izvrši sve radove u ugovorenome roku izvođenja radova iz članka 9. ovoga Ugovora NARUČITELJ ima pravo naplatiti ugovornu kaznu za prekoračenje ugovorenoga roka izvođenja radova u visini 1‰ (jednog promila) od ukupnog ugovorenog iznosa za svaki dan prekoračenja roka, s tim da sveukupno, ugovorena kazna ne može biti veća od 10% (desetposto) od ugovorene vrijednosti radova.

U slučaju iz prethodnog stavka NARUČITELJ zadržava pravo na naplatu ugovorne kazne i stvarno nastale štete koju bi pretrpio radi neurednog ispunjenja ovoga Ugovora, u iznosu u kojemu ona prelazi visinu naplaćene ugovorne kazne, iz jamstva za uredno ispunjenje ugovora.

X. NADZOR 

Članak 15.
	NARUČITELJ je dužan osigurati stalni stručni nadzor nad izvođenjem radova te pravovremeno obavijestiti IZVOĐAČA o osobi nadzornog inženjera koja će vršiti nadzor nad izvođenjem radova. 
	
	Nadzorni inženjer koji će u ime NARUČITELJA vršiti stručni nadzor nad izvođenjem radova ima sva prava i obveze u provedbi stručnog nadzora sukladno Zakonu o gradnji, a IZVOĐAČ mu je obvezan omogućiti nesmetano obavljanje nadzora.  
	
Članak 16.
	IZVOĐAČ je obvezan imenovati voditelja radova i prije započinjanja radova obavijestiti NARUČITELJA o osobi voditelja radova.

	Voditelj radova biti će odgovorna osoba koja vodi građenje odnosno izvođenje pojedinih radova i provedbu drugih obveza iz ovoga Ugovora, odgovoran je za cjelovitost i međusobnu usklađenost radova i provedbu propisa kojima se uređuje sigurnost i zdravlje radnika na gradilištu.

XI. JAMSTVA
Članak 17.
IZVOĐAČ je dužan sa danom potpisa ovoga Ugovora, a najkasnije u roku od petnaest dana od dana potpisa, dostaviti NARUČITELJU jamstvo za uredno ispunjenje ugovora o nabavi u iznosu od 10% ukupne vrijednosti ugovora o javnoj nabavi bez PDV-a u izvorniku, u obliku bjanko zadužnice ili zadužnice ovjerene kod javnog bilježnika, popunjene u skladu s Pravilnikom o obliku i sadržaju bjanko zadužnice (NN 115/2012, 82/2017 i 154/2022) i Pravilniku o obliku i sadržaju zadužnice (NN 115/2012, 82/2017 i 154/2022), bez uvećanja, sa zakonskim zateznim kamatama po stopi određenoj sukladno odredbi članka 29. stavka 2. Zakona o obveznim odnosima (NN 35/05, 41/08,125/11, 78/15, 29/18, 126/21, 114/22, 156/22 i 155/23).

NARUČITELJ je ovlašten iz jamstva iz prethodnog stavka naplatiti sve štete nastale neurednim izvršenjem ugovornih obveza po ovome Ugovoru.

Neovisno o sredstvima jamstva iz ovoga članka, IZVOĐAČ može dati novčani polog u traženom iznosu.

U slučaju nastupa okolnosti određenih člankom 10. ovoga Ugovora ili nastupa drugih okolnosti koje dovode do produžetka važenja ovoga Ugovora, IZVOĐAČ je u obvezi dostaviti jamstvo za uredno ispunjenje ugovora sa rokom važenja sukladno produženom roku važenja ovoga Ugovora. 

	NARUČITELJ će neiskorišteno jamstvo iz stavka 1. ovoga članka vratiti IZVOĐAČU po uspješno izvršenoj primopredaji i dostavi jamstva za otklanjanje nedostataka. 

Članak 18.
IZVOĐAČ je dužan, nakon završetka svih radova i s danom primopredaje izvedenih radova, a najkasnije u roku od 15 (petnaest) dana nakon uspješno obavljene primopredaje, dostaviti jamstvo za otklanjanje nedostataka u jamstvenom roku, za slučaj da IZVOĐAČ u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete, u iznosu od 10% ukupne vrijednosti izvedenih radova bez PDV-a, u obliku bjanko zadužnice ili zadužnice, koja mora biti potvrđena kod javnog bilježnika i popunjena u skladu s Pravilnikom o obliku i sadržaju bjanko zadužnice (NN 115/2012, 82/2017 i 154/2022) odnosno Pravilnikom o obliku i sadržaju zadužnice (NN 115/2012, 82/2017 i 154/2022) bez uvećanja, sa zakonskim zateznim kamatama po stopi određenoj sukladno odredbi članka 29., stavka 2. Zakona o obveznim odnosima (Narodne novine, broj 35/05, 41/08,125/11, 78/15, 29/18, 126/21, 114/22, 156/22 i 155/23) sa rokom valjanosti od 10 godina od dana primopredaje izvedenih radova. 

Jamstveni rok za otklanjanje nedostataka iznosi za zakonom određene bitne zahtjeve za građevinu ako se ti nedostatci pokažu za vrijeme od 10 godina od predaje i primitka radova, temeljem članka 633. Zakona o obveznim odnosima (NN 35/05, 41/08,125/11, 78/15, 29/18, 126/21, 114/22, 156/22 i 155/23).

Neovisno o sredstvima jamstva iz ovoga članka, IZVOĐAČ može dati novčani polog u traženom iznosu.

IZVOĐAČ se obvezuje da će u jamstvenom roku, bez prava na posebnu nadoknadu, izvršiti popravak svih nedostataka na izvršenim radovima.

U slučaju nedostavljanja jamstva za otklanjanje nedostataka u jamstvenom roku u određenom roku od strane NARUČITELJA, NARUČITELJ će pristupiti raskidu ugovora i aktiviranju jamstva za uredno ispunjenje ugovora.

NARUČITELJ će neiskorišteno jamstvo iz prethodnog stavka vratiti IZVOĐAČU po isteku jamstvenog roka.

XII. OBVEZE UGOVORNIH STRANA
Članak 19.
	IZVOĐAČ se obvezuje NARUČITELJU izvesti sve radove koji su predmet ovoga Ugovora, te se pri izvođenju istih radova obvezuje pridržavati ugovorenog roka izvođenja radova, dinamike izvođenja radova i kvalitete izvođenja radova u skladu sa odredbama ovoga Ugovora, Tehničkom dokumentacijom, tehničkim i općim uvjetima Poziva na dostavu ponude, važećim zakonskim i podzakonskim aktima, i pravilima struke.

IZVOĐAČ na gradilištu mora imati zakonom propisanu gradilišnu tehničku i obračunsku dokumentaciju (građevinski dnevnik) kao i dokaze o svojstvima ugrađenih građevnih proizvoda u odnosu na njihove bitne značajke, dokaze o sukladnosti ugrađene opreme i/ili postrojenja prema posebnom zakonu, isprave o sukladnosti određenih dijelova građevine temeljnim zahtjevima za građevinu, kao i dokaze kvalitete (rezultati ispitivanja, zapisi o provedenim procedurama kontrole kvalitete i dr.) za koje je obveza prikupljanja tijekom izvođenja građevinskih i drugih radova za sve izvedene dijelove građevine i za radove koji su u tijeku određene Zakonom o gradnji, posebnim propisom, projektom ili odabranom ponudom.

	IZVOĐAČ je obvezan na gradilištu provoditi mjere zaštite na radu te druge mjere za zaštitu života i zdravlja ljudi te mjere zaštite okoliša, zaštite od požara i eksplozije, mjere zaštite od buke i druge mjere propisane posebnim propisima cilj kojih je pravovremeno otklanjanje opasnosti za sigurnost radova, opreme, materijala, radnika, prolaznika, prometa, susjednih građevina, posjetitelja i drugih osoba i imovine. 

IZVOĐAČ je obvezan sve radove koji čine predmet ovoga Ugovora izvoditi u skladu s nacionalnim, europskim i međunarodnim normama kako je traženo i naznačeno u PRILOGU 1 – Troškovnik te će NARUČITELJ sukladnost s normama provjeravati putem nadzornog inženjera.

	IZVOĐAČ je odgovoran za nedostatke građevine odnosno nedostatke izvedenih radova u skladu sa važećim propisima, pravilima struke i ovome Ugovoru kojim se ugovara jamstveni rok od 10 godina, a koji jamstveni rok počinje teći od dana uspješno obavljene primopredaje radova sukladno čl. 11. Ugovora.


Članak 20.
	NARUČITELJ se obvezuje uvesti IZVOĐAČA u posao i predati mu svu potrebnu Tehničku dokumentaciju, osigurati stalni stručni nadzor nad izvođenjem radova te platiti cijenu iz članka 4. ovoga Ugovora.

	NARUČITELJ je obvezan davati IZVOĐAČU sva potrebna objašnjenja i svu razboritu pomoć pri izvođenju radova koji su predmet ovoga Ugovora i izvršenju drugih obveza po ovome Ugovoru.     

XIII. RASKID UGOVORA
Članak 21.
Ako se tijekom izvršavanja ovoga Ugovora pokaže da se IZVOĐAČ ne drži uvjeta Ugovora ili da izvedeni radovi imaju nedostatke ili bi ih mogli imati nedostatke, NARUČITELJ će na navedene okolnosti pisanim putem na dokaziv način upozoriti IZVOĐAČA i odrediti mu primjeren rok da svoj rad uskladi sa svojim obvezama po ovome Ugovoru. 

Ako u ostavljenom roku IZVOĐAČ ne uskladi svoje ponašanje sa obvezama preuzetim po Ugovoru, NARUČITELJ će jednostrano raskinuti ovaj Ugovor i zahtijevati naknadu štete koju je pretrpio zbog neurednog izvršenja ovoga Ugovora od strane IZVOĐAČA.  

NARUČITELJ može raskinuti Ugovor i bez ostavljanja naknadnog primjerenog roka iz stavka 1. ovoga članka ukoliko iz držanja IZVOĐAČA proizlazi da on obveze po ovome Ugovoru neće izvršiti ili svoje ponašanje neće uskladiti sa Ugovorom niti u naknadno ostavljenom primjerenom roku.  

XIV. ZAVRŠNE ODREDBE
Članak 22.
	Sastavni dio ovog Ugovora je slijedeća dokumentacija:
1. Poziv na dostavu ponude, evidencijski broj 1/26,
2. Ponuda IZVOĐAČA br. _______ od dana_____ 2026. godine,
3. PRILOG 3 – Glavni projekt, 
4. Jamstvo za uredno ispunjenje ugovora iz čl. 18. Ugovora.

Članak 23.
Ugovorne strane su suglasne da će se na uređenje svih ostalih odnosa iz ovoga Ugovora koji nisu regulirani odredbama ovoga Ugovora primjenjivati odgovarajuće odredbe Zakona o obveznim odnosima, Zakona o gradnji, Zakon o poslovima i djelatnostima prostornog uređenja i gradnje, Zakona o građevnim proizvodima i ostalih zakonskih i podzakonskih pozitivnih propisa koji uređuju djelatnost građenja.

Članak 24.
Ugovorne strane se obvezuju da će eventualne sporove koji mogu proizići iz ovoga Ugovora sporazumno riješiti. U slučaju nemogućnosti sporazumnog rješavanja, za sve sporove iz ovoga Ugovora ugovorne strane ugovaraju nadležnost stvarno nadležnog suda u Osijeku. 

Članak 25.
Ovaj Ugovor stupa na snagu potpisom obaju ugovornih strana po ovlaštenim predstavnicima i dostavom jamstva za uredno ispunjenje ugovora iz čl. 18. ovoga Ugovora.

Članak 26.
Ovaj Ugovor sastavljen je u 4 (četiri) istovjetna primjerka, po 2 (dva) primjerka za svaku ugovornu stranu. 

U Osijeku, dana ________ 2026. godine.



  ZA IZVOĐAČA:                                                                ZA NARUČITELJA:
  Direktor:___________________                                               Župnik: __________________



_______________

